Folketing
2008-11-19

Det var en meget kortfattet argumentation, der kom fra Dansk Folkeparti: Man vil bare ikke høre tale om det, det skal ikke laves om, og man vil ikke vide mere om det. Det synes jeg faktisk er lidt ærgerligt. Noget af det, der endnu ikke har været oppe i debatten i dag, er hele debatten om den demografiske udvikling, altså udviklingen i befolkningssammensætningen. Jeg står her med et rigtig udmærket informationsmateriale fra Dansk Ungdoms Fællesråd, hvor de med hjælp fra Hans Kornø Rasmussen, der er ekspert i befolkningsudvikling, har fundet nogle tal frem. Der kan man se, at gruppen af 15-24-årige frem til 2050 vil falde med 24,3 pct., og at gruppen af 25-39-årige vil falde med 25 pct. Derimod vil gruppen af 80-årige og derover vokse med 171,6 pct. Det, han selv siger, er, at for at trække debatten i en retning, hvor de unge også får plads til deres emner, vil nedsættelsen af valgretsalderen være retfærdig, indlysende og nødvendig. Er sådan et argument slet ikke noget, der gør indtryk på Dansk Folkeparti og på Hans Kristian Skibby?